ບໍ່ມີຮ່ອງຮອຍ ດາວຫາງ ISON ຫຼັງຈາກ ໂຄຈອນອ້ອມ ພະອາທິດ 
​ນັກວິທະຍາສາດ ກ່າວ​ວ່າ ການ​ເດີນທາງ​ ຂອງດາວຫາງ ISON ​​ເປັນ​ເວລາຫ້າ​ລ້ານ​ປີ ສີ້ນສຸດລົງ ​​​ຫລັງຈາກໄດ້ໂຄຈອນ ອ້ອມພະ​ອາທິດ.
ບັນດານັກວິທະຍາສາດກ່າວວ່າ ການເດີນທາງຂອງດາວຫາງ ISON ມາເປັນເວລາຫ້າລ້ານປີຈາກເຂດທີ່ໄກສຸດຂອງລະບົບ ສຸລິຍະຈັກກະວານນັ້ນ ປະກົດວ່າ ໄດ້ສີ້ນສຸດລົງ ໃນການເດີນ ທາງ ແຕ່ພຽງຖ້ຽວດຽວ ອ້ອມພະອາທິດ ບັນດານັກດາຣາສາດກ່າວວ່າ ດາວຫາງ ISON ທີ່ມີຫາງຍາວ ແລະຮຸ່ງແຈ້ງ ນັ້ນ ໄດ້ໂຄຈອນຫ່າງຈາກພື້ນຜິວຂອງພະອາທິດ ພຽງແຕ່ 1 ລ້ານ 2 ແສນກິໂລແມັດໃນເວລາ 18 ໂມງ 37 ຂອງ ເວລາມາດຕະຖານສາກົນ ໃນວັນພະຫັດວານນີ້ ບັນດາກ້ອງ ສ່ອງດວງດາວ ທີ່ຈ້ອງໄປໃສ່ພະອາທິດ ບໍ່ໄດ້ພົບເຫັນຮ່ອງຮອຍ ຂອງດາວຫາງນີ້ ໂຜ່ໂຕອອກມາຈາກອີກກໍ້ານຶ່ງຂອງພະອາທິດເລີຍ ຢູ່ໃນຈຸດໃກ້ທີ່ສຸດດາວຫາງ ISON ທີ່ເດີນທາງດ້ວຍຄວາມໄວ 350 ກິໂລແມັດຕໍ່ວິນາທີນັ້ນ ປະເຊີນກັບອຸນຫະພູມທີ່ຄາດຄະເນວ່າສູງເຖິງ 2,700 ອົງສາແຊລ ເຊີສ ບັນດານັກວິທະ ຍາສາດກ່າວວ່າ ພາຍໃຕ້ອຸນຫະພູມດັ່ງກ່າວ ແມ່ນຮ້ອນພໍທີ່ຈະເຮັດໃຫ້ນໍ້າກ້ອນທີ່ຫຸ້ມຫໍ່ ດາວຫາງນັ້ນລະເຫີຍໄປພ້ອມດ້ວຍຂີ້ຝຸ່ນແລະກ້ອນຫີນ ນັກດາຣາສາດຊ່ຽວຊານໃນດ້ານຄຸນສົມບັດອົງປະກອບຂອງດວງດາວຄົນນຶ່ງ ທີ່ຕິດຕາມ ເບິ່ງດາວຫາງ ISON ຈາກສູນກາງຄົ້ນຄວ້າ ຂອງກອງທັບເຮືອສະຫະ ລັດ ທີ່ນະຄອນຫລວງ ວໍຊິງຕັນ ກ່າວຕໍ່ໂທລະພາບ ອົງການ NASA ວ່າ ທ່ານບໍ່ເຫັນຫຍັງໝົດ ທີ່ເຄື່ອນຍ້າຍອອກ ມາຈາກດ້ານຫຼັງຂອງພະອາທິດ ໃນປີແລ້ວນີ້ ນັກດາລາສາດສະມັກຫລີ້ນຄົນນຶ່ງ ຂອງຣັດເຊຍ ໄດ້ຄົ້ນພົບດາວ ຫາງ ISON ເວລາມັນຍັງຢູ່ກາຍດາວພະຫັດອອກໄປ ການຄົ້ນພົບໄດ້ພາໃຫ້ບັນດານັກວິທະຍາສາດ ແລະບັນດານັກຊອກຫາດວງດາວຢູ່ທົ່ວໂລກ ມີຄວາມ ຫວັງວ່າ ອາດຈະມີໂອກາດທີ່ໜ້າຕື່ນ ເຕັ້ນໄດ້ເຫັນດາວຫາງນີ້ ດ້ວຍຕາເປົ່າຈາກໂລກ ຫລຽວຂື້ນສູ່ທ້ອງຟ້າ ໃນທ້າຍເດືອນໜ້ານີ້